ŉ Hele paar Boere-Skotte pak die BokkeWP Nel, vaskopstut van Skotland (Foto: Scottish Rugby) Dit gaan goed met Skotse rugby as daar ses veranderinge is aan die span wat Fidji die naweek met 54-17 geklop het vir Saterdag se kragmeting teen die Springbokke op Murrayfield. Die Skotte se span wemel van spelers met Suid-Afrikaanse verbintenisse, soos die vaskopstut WP Nel, die senter Huw Jones en die plaasvervangers, Allan Dell (stut) en Josh Strauss (agsteman). Nel het vir die Westelike Provinsie, Boland en jare lank vir die Cheetahs gespeel. Jones was een van die Stormers se staatmaker-senters, Dell het vir Grens en die Sharks uitgedraf en Strauss was ŉ paar seisoene gelede nog die Lions se kaptein. Sou een van hulle vir die Springbokke gespeel het as hulle nie na Skotland verhuis het nie? Ek weet darem nie. Die skuiwe aan die span teen Fidji is, onder andere, dié van die onderkaptein Stuart McInally (haker) en die slot Jonny Gray, wat twee van die plaasvervangers was, maar wat nou weer na die uitdrafspan terugkeer. Die veelsydige Sam Skinner, wat een van die slotte teen Fidji was, skuif flank toe om die Skotse pak meer woema teen die fisieke Springbokpak te gee. Nel, die agsteman Ryan Wilson, en die regtervleuel Tommy Seymour, is die enigste spelers wat in drie agtereenvolgende toetswedstryde sal speel. Die Skotte sal nie fisiek met die Bokke kan meeding nie, maar hul beweeglikheid kan daarvoor vergoed. Hulle probeer die spel vinnig maak, baie soos van die Nieu-Seelandse Super-spanne in die Super-reeks. As dit boonop reën, koud en winderig is, word hulle nie daardeur beïnvloed nie en gedy hulle eerder daarin. Die Skotte voer ook die basiese beginsels baie goed uit, wat deur oud-Nieu-Seelandse en -Suid-Afrikaanse afrigters, soos Dave Rennie (wat tans vir Glasgow afrig) en Alan Solomons tussen 2013-’16 ingedril is. Dit het ook na die nasionale span begin oorwaai toe nóg ŉ oud-Nieu-Seelander, Vern Cotter, die nasionale span tussen 2014-’16 suksesvol afgerig het. Dan het Gregor Townsend, vandat hy die leisels as afrigter geneem het, nuwe vaardighede agterlangs ingebring, iets wat die Skotte altyd ontbreek het. Skotse span (toetse tussen hakies) ‒ 15. Stuart Hogg (63), 14. Tommy Seymour (45), 13. Huw Jones (17), 12. Pete Horne (37), 11. Sean Maitland (35), 10. Finn Russell (38), 9. Greig Laidlaw (kaptein, 64), 8. Ryan Wilson (39), 7. Hamish Watson (21), 6. Sam Skinner (1), 5. Jonny Gray (45), 4. Ben Toolis (13), 3. WP Nel (24), 2. Stuart McInally (20), 1. Gordon Reid (32). Bank: 16. Fraser Brown (36), 17. Allan Dell (15), 18. Simon Berghan (12), 19. Josh Strauss (15), 20. Jamie Ritchie (4), 21. Ali Price (18), 22. Adam Hastings (5), 23. Chris Harris (5).